Jakkie Jan,die wildewragtag van Agterpan. – Perdebytjie se nes
Posted on April 5, 2019 April 6, 2019 deur perdebytjie
Jakkie Jan versinnebeeld die hedendaagse soeke na onmiddellike roem en aansien via internet. So besluit hy om sy eie video op JouTjoep te plaas, om sy selfgewaande gawes met sensasiesoekende kykers, daarbuite te deel.
Na versigtige beplanning, dink hy sekerlik die eentonigste stukkie gemors uit, waarmee hy die JouTjoep-wêreld wil tref. Die roete wat hy wil volg, is dié van ‘n reeds vervelige, afgesaagde skop-skiet-en-donnerstyl, wat die beroemde Jacky Chan na sy asem sal laat snak.
Die toneel begin waar hy in ‘n donker, rookgevulde kroeg met ‘n skuimende shandy in die hand, jeremieer met wie ookal wil luister. Soos ‘n ware causeur klets hy luiddrugtig en sonder ophou bo die lawaai uit.
Jakkie Jan se gesanik werk naderhand erg op die nerwe van ‘n ongure karakter, wat sy eskapades vanuit ‘n hoek gadeslaan. Bultende bisepse laat die vesels van die oliebol se t-hempsmoue styfspan. Op sy regterarm is ‘n tatoe van ‘n wulpse meermin langs ‘n skip wat sink. Op die linkerarm is ‘n meer besadigde hartjie met ‘n pyl deur en die inskripsie, “Moekie”.
Die spiertier raak al hoe meer geïrriteerd met Jakkie Jan en knak sy kneukels een vir een kliphard. Met ‘n harige dik voorarm veeg hy berekenend ‘n taai blerts bierskuim van sy olierige druipsnor af en staan stadig op. Hy is besig om die aas uit te gooi, waarmee hy hierdie vervelige sonbesie op sy plek wil sit en hom wys hoe nietig hy is.
Jakkie Jan is teen hierdie tyd goed bedwelmd met wingerdgriep, maar is steeds luiddrugtig aan’t skerts met ‘n skamel geklede kelnerinnetjie in ‘n hasiekostuum. Die spiertier is nou eers ergerlik en troetel heimlik sy plan van aksie.
Teen die muur bokant die kroegtoonbank, pryk die opgestopte kop van ‘n springbokram. Die horings is vlymskerp en die glasige oë staar sonder vrees na die toneel wat hom hier afspeel.
Met een sprong gryp die oliebolspiertier ‘n steeds kwetterende Jakkie Jan en hang hom onderstebo op aan die springbokhorings. Met die plathand, gee hy hom ‘n paar hale streepsuiker op sy maer boudjies. Almal in die kroeg is verstom en toe bars daar ‘n gejuig los.
Jakkie Jan het nooit die video op JouTjoep gepos nie…wonder hoekom nie?
Onthou om jou pos in te skakel by
31 Replies to “Jakkie Jan,die wildewragtag van Agterpan.”
April 5, 2019 om 8:13 nm
Perdeby. Perfek, puik, prettig en perdyby pittig gesnoer! Dankie my brawe maat dat jy die ysige stilte verbreek. Ek dag my woordsnoer string is vir ewig gebreek.
April 5, 2019 om 8:18 nm
Jy sal nou nie glo hoe ek hierdie een geniet het nie. TV was vanaand so vervelig en ek het lekker onder ‘n kombers opgekrul en hieraan gewerk. Ek het darem al die leeswerk oor die karakters ook gedoen. Dis baie interessante mense. Toe skep ek my eie Afrikaanse Jakkie Jan.
April 5, 2019 om 8:35 nm
April 5, 2019 om 10:21 nm
Wille-wragtag, Bytjie jy is n storie verteller van hooge formaat. Daardie paar warm klappe op die boudjies het Jakkie-Jan seker uit sy geloof laat skrik. Dit is wraggies n storie wat n prys moet kry!
April 6, 2019 om 4:55 vm
Dis so ‘n spul twak,maar dis soms lekker om sommer bog te skryf. Bly jy het dit geniet, Ineke.
April 6, 2019 om 10:08 nm
Dis goeie ontspanning!
April 6, 2019 om 9:10 vm
Perdebytjie ek kon die toneel homself sien afspeel 😂😂😂😂 Uitstekend gedoen!!!
April 6, 2019 om 9:23 vm
Nou toe Kameel, ek wag vir jou storie. Ek het nou die ys gebreek. Arme Vuurvliegie begin dink ons het haar versaak met hierdie uitdaging!
April 6, 2019 om 6:17 nm
My muse het rêgtig sy tas gepak. Niks wil in my gedagtes opkom noe…ek dink die skok toe ek al die C name en woorde sien was te groot. 😂😂😋😋
April 6, 2019 om 8:15 nm
Ek het net een C woord gebruik. Die ander is ook Grieks vir my!
April 6, 2019 om 9:28 vm
Mooi verhaal. Levendig geschreven.
April 6, 2019 om 11:42 vm
April 6, 2019 om 10:45 vm
Bly jy het dit geniet, Frannie. Ek wag in spanning vir jou bydrae!
April 6, 2019 om 10:50 vm
Onverbeterlik! Joe! Uitstekend!
April 6, 2019 om 11:41 vm
Dankie Toortsie. Ek hou asem op vir jou bydrae!
April 6, 2019 om 1:46 nm
Nee wat, dit sal nie eers halfpad hierby kom nie. Myne is altyd so straight forward.
April 6, 2019 om 11:39 vm
Dit lees ik met veel plezier en de hulp vat Google translate 😉
April 6, 2019 om 11:40 vm
Dankie dat jy kom lees het, Frans. Ek hoop die translate laat die stuk tot sy reg kom.
April 6, 2019 om 12:03 nm
Hier (nu) moet ik wat beter mijn best doen om alles te verstaan.
April 6, 2019 om 2:06 nm
Al verstaan jy net bietjie, is dit ook goed. Dankie vir inloer, Koen.
April 6, 2019 om 1:33 nm
Hahaha dit is ‘n kostelike storie Bytjie. Ek het dit vreeslik geniet
April 6, 2019 om 2:07 nm
Ek is bly ek kon jou laat glimlag, Bondeltjie.
April 6, 2019 om 5:22 nm
Wou dis ‘n moeilike een! Jy kan nou woorde en prentjies doen. Welgedaan
April 6, 2019 om 8:22 nm
Dankie Tina…was nogal moeilik.
April 6, 2019 om 7:05 nm
Applous! Applous! 👏👏 Dis nou so ‘n lekker duimsuigstorie wat ‘n mens laat giggel vir ‘n lang tyd. Jy het ‘n ryke verbeelding. En Vuurvliegie hoef nie bang te wees dat ons haar sal versaak nie – ek is die afgelope maand al so ‘n week agterstallig met alles wat ek doen. Dit gaan nog gebeur.
April 6, 2019 om 8:21 nm
Dankie vir die applous,Hester! Ek sien reikhalsend uit na jou bydrae.😄😄😄
April 7, 2019 om 8:23 vm
Ik kom hier straks terug om alles nog eens rustig te lezen, met de leuke commentaren.
April 7, 2019 om 12:59 nm
Ek hoop jy kon dit darem verstaan.😄
April 7, 2019 om 4:58 nm
Het is steeds weer leuk te ontdekken hoe goed ik jou taal kan lezen en begrijpen.
April 8, 2019 om 4:52 vm
Ek is bly jy geniet dit so om my taal te lees. Ek waardeer dit geweldig, Harme.
Vorige bydraeVorige Wandeling in ‘n tropiese woud.
Volgende bydraeVolgende As jy jou stert wil wip…